2005ની બીજી નવેમ્બરે અડધી કાઠીએ ફરકતો અમેરીકાનો રાષ્ટ્રધ્વજ રોઝા પાર્કસના મૃતદેહને મળેલા અદ્વિતિય સન્માનની સાક્ષી પૂરતો હતો. જે સન્માન આજ સુધી ફકત હોદ્દો ધરાવતાં રાષ્ટ્રના વડાઓને જ મળે તે સન્માન એક નાગરિકને અને એક સ્ત્રીને પ્રથમવાર મળ્યું હતું. 2005ની સાલમાં ચોવીસ ઓક્ટોબરે 92 વર્ષની વયે તેનુ મૃત્યું થયું. એક અઠવાડીયા પછી બીજી નવેમ્બરે તેની દફન વિધિ થઈ ત્યાં સુધી મોન્ટગોમરી અને ડેટ્રોઈટમાં તેના માનમાં દરેક બસની પહેલી સીટ પર કાળી રીબન બાંધીને ખાલી રાખવામાં આવી. મૃત્યુના ચાર દિવસ સુધી ડેટ્રોઈટમાં તેના મૃતદેહને હજારો લોકોએ આખરી વંદન કર્યા. ત્યાર પછી સબપેટીને વોશિંગટન ડી.સી. લાવવામાં આવી. અમેરીકાનો રાષ્ટ્રધ્વજ ઓઢાડીને તેને ભવ્ય સન્માનથી કેપિટલ બિલ્ડીંગમાં લઈ જવામાં આવ્યો. જ્યાંથી તેને આખરી વિદાય આપવામાં આવી.